題徐伯遠渚堂
作者：周紫芝
朝代：宋

paragraphs: 徐侯當登瀛，結屋在幽渚。
于焉窮心迹，無乃異出處。
西風肅高秋，黄鵠時一舉。
自謂可過之，丘壑出肺腑。
俗眼殊未高，此意吾竊取。
長卿少倦遊，征衫涴塵土。
羞陪漉酒翁，共作斜川語。
魚鳥雜冠巾，蒲蓮暗樽俎。
江湖滿天地，置身豈無所。
黄帽與青鞋，造化久見許。
平生釣餌興，臨老尚齟齬。
茲懷固泯默，感激聊自吐。
安得載笭箵，孤蓬聽秋雨。